***Rauland hyttevelforening***

 *Etablert 1983*

*Til*

*Vinje kommune*

*Høringsuttalelse*

***Kommuneplanens samfunnsdel – Vinje kommune***

*Rauland hyttevelforening er invitert til å komme med innspill til arbeidet med ny kommuneplan – samfunnsdelen i Vinje kommune. Høringsfristen er 8. november 2016.*

*På et generelt grunnlag mener Rauland hyttevelforening at planen inneholder mange spenstige og positive visjoner som samlet sett skal gjøre Vinje til en god kommune å bo i og oppholde seg i fram mot 2035.*

***Hyttefolket som ressurs***

*Det hadde likevel vært ønskelig om planen også hadde sagt noe mer om hvordan Vinje som en stor hyttekommune skal samarbeide og videreutvikle forholdet til hyttebefolkningen i kommunen. Med sine 3700 fastboende og nær 5000 hytter- og fritidsleiligheter er det viktig å sette på dagsorden hvordan hyttefolket skal bli integrert på en best mulig måte fram mot 2035. Ikke minst er det viktig å se på hyttefolket som en ressurs i utviklingen av kommunen. Fastboende og hyttefolk har ofte felles behov og interesser, og samlet sett kan dette utgjøre en betydelig premissleverandør i spørsmål som angår trafikksikkerhet, lokalisering, miljø, næringsutvikling mm..*

***Vinje – med naturen som ressurs***

*Det eneste kapitelet der hyttenæringen blir konkret omtalt i planen er (vel?) under kapitelet Vinje – med naturen som ressurs på side 7. Denne delen av planen inneholder flere positive element, og vi setter særlig pris på at det blir lagt vekt på sikring av rekreasjonsområder, blant annet ved å legge godt til rette for stier, løyper og tilkomst til viktige friluftsområder. Vi viser her til at Rauland hyttevelforening tidligere i høst har sendt et omfattende høringsnotat til kommunens sti- og løypeplan.*

*I punktet som omhandler «tett hyttebygging for å sikre miljø og ulike interesser» osv., er vi som hytteeierforening mer reservert. Vi er innforstått med – og har forståelse for - at Rauland og Vågslid er blinket ut som hovedsatsningsområder for videre hytteutbygging. Det er likevel viktig å påpeke at denne type fortetning ikke må foregå slik at allerede vel etablerte hyttefelt får både trivsel og naturopplevelser kraftig redusert – og hyttene verdiforringet - som følge av utbyggingskåte grunneiere og eiendomsutviklere.*

***Trafikksikring***

*Rauland hyttevelforening vil nok en gang peke på et gjentagende tema, nemlig trafikksikkerhet. Planen omtaler riktignok i et punkt nederst på side 6 der det heter «…me legg til rette for at alle har trygge skule- og fritidsvegar». Rauland hyttevelforening ønsker å få inn en mer forpliktende målsetting om at det som en del av infrastrukturen må legges mer vekt på trafikksikring i hytteområdene, spesielt langs hovedveiene og ved flere viktige løypekrysningspunkter. Sammenliknet med flere andre større vinterdestinasjoner som f.eks. Hovden, Beitostølen og Hemsedal framstår Vinje som en sinke på dette området, i hvert fall gjelder det i Rauland.*

***Uten hyttefolket – ingen vekst***

*Prognoser for folketallsutviklingen i Vinje kommune viser en vekst i på 500 innbyggere i 2035. Dette forutsetter imidlertid en vekst i både turisme og hytteutbygging med tilknyttede næringer. Hytteeiere og hyttebrukere vil derfor være svært viktige for kommunen i årene framover. Vi vil også understreke at antall fritidsboliger har økt med 1759 enheter de siste 15 åra, og det er all grunn til å forvente tilsvarende vekst framover. Dette betyr at det i deler av året er 15-20 000 personer på hyttene, dvs. mer enn fire ganger så mange som det er fastboende i kommunen.*

*Den ekspansive hyttebyggingen har også hatt stor betydningen for næringslivet i kommunen, og da særlig for handelsnæringen, turistbransjen og bygg- og anleggssektoren. Dette bare understreker viktigheten av å få til et strukturert og konstruktivt samarbeid med hytteeiernes organisasjoner. Det er derfor ønskelig at kommunen i denne planen er mer tydelige på behovet for gode informasjonskanaler og felles møteplasser for både fastboende og hyttefolk.*

***Oppsummert***

*Kommuneplanens samfunnsdel inneholder mange spenstige og gode visjoner. Men med hyttefolkets størrelse og avgjørende betydning for videre utvikling i Vinje kommune, må også dette forholdet reflekteres tydeligere i planen.*

*Porsgrunn, 1. november 2016*

*På vegne av styret i Rauland hyttevelforening*

*Erik Berg-Hansen*

*Leder*

***Rauland hyttevelforening***

*E-post:* *erik.berg.hansen@nrk.no*

*Tlf.: 91608425*